b'\n_START_ARTICLE_\nSamuel Colt\n_START_SECTION_\nTinere\xc8\x9bea\n_START_PARAGRAPH_\nSamuel Colt s-a n\xc4\x83scut la Hartford, Connecticut, \xc3\xaen familia lui Christopher Colt, un \xc8\x9b\xc4\x83ran care se mutase cu familia \xc3\xaen Hartford \xc8\x99i s-a lansat \xc3\xaen afaceri; mama sa a fost Sarah Colt, n\xc4\x83scut\xc4\x83 Caldwell, care a murit \xc3\xaenainte ca Samuel s\xc4\x83 \xc3\xaemplineasc\xc4\x83 \xc8\x99apte ani. Christopher Colt s-a rec\xc4\x83s\xc4\x83torit dup\xc4\x83 doi ani cu Olive Sargeant. \xc3\x8en familia Colt au crescut opt fra\xc8\x9bi: cinci b\xc4\x83ie\xc8\x9bi \xc8\x99i trei fete. Dou\xc4\x83 dintre surori au murit \xc3\xaen copil\xc4\x83rie, iar cealalt\xc4\x83 s-a sinucis mai t\xc3\xa2rziu, \xc3\xaen schimb fra\xc8\x9bii lui Samuel au jucat un rol important \xc3\xaen via\xc8\x9ba sa profesional\xc4\x83._NEWLINE_Colt a fost trimis argat la o ferm\xc4\x83 din Glastonbury la 11 ani, unde se ocupa cu treburile zilnice \xc8\x99i mergea la \xc8\x99coal\xc4\x83. \xc3\x8en Glastonbury, a g\xc4\x83sit Compendium of Knowledge, o enciclopedie \xc8\x99tiin\xc8\x9bific\xc4\x83 pe care a preferat s\xc4\x83 o citeasc\xc4\x83 \xc3\xaen locul studiului Bibliei. \xc3\x8en aceast\xc4\x83 enciclopedie a g\xc4\x83sit articole despre Robert Fulton \xc8\x99i despre praful de pu\xc8\x99c\xc4\x83, ambele motiv\xc3\xa2ndu-l \xc8\x99i d\xc3\xa2ndu-i idei ce aveau s\xc4\x83-l influen\xc8\x9beze pe Colt toat\xc4\x83 via\xc8\x9ba. Dup\xc4\x83 ce a auzit solda\xc8\x9bi vorbind despre succesul pu\xc8\x99tii cu dou\xc4\x83 \xc8\x9bevi \xc8\x99i despre imposibilitatea de a trage cu arma de cinci sau \xc8\x99ase ori la r\xc3\xa2nd, Colt s-a hot\xc4\x83r\xc3\xa2t s\xc4\x83 fie inventor \xc8\x99i s\xc4\x83 creeze pu\xc8\x99ca imposibil\xc4\x83._NEWLINE_\xc3\x8en 1829, Colt a \xc3\xaenceput s\xc4\x83 lucreze \xc3\xaen fabrica de textile a tat\xc4\x83lui s\xc4\x83u, aflat\xc4\x83 \xc3\xaen Ware, Massachusetts, unde a avut acces la unelte, materiale, \xc8\x99i la expertiza angaja\xc8\x9bilor. Folosind ideile \xc8\x99i cuno\xc8\x99tin\xc8\x9bele tehnice ob\xc8\x9binute citind enciclopedia, Samuel a construit o pil\xc4\x83 galvanic\xc4\x83 \xc8\x99i a folosit-o pentru a detona o \xc3\xaenc\xc4\x83rc\xc4\x83tur\xc4\x83 cu praf de pu\xc8\x99c\xc4\x83 \xc3\xaen apele lacului Ware. \xc3\x8en 1832, tat\xc4\x83l l-a trimis pe mare s\xc4\x83 \xc3\xaenve\xc8\x9be meseria de marinar. Colt avea apoi s\xc4\x83 spun\xc4\x83 c\xc4\x83 ideea revolverului i-a venit dup\xc4\x83 ce a observat c\xc3\xa2rma navei \xc3\xaen prima sa c\xc4\x83l\xc4\x83torie pe mare. El a descoperit c\xc4\x83 \xe2\x80\x9eindiferent \xc3\xaencotro se \xc3\xaenv\xc3\xa2rtea roata, spi\xc8\x9bele ei se aliniau mereu cu un ambreiaj care o \xc8\x9binea\xe2\x80\x9d. \xc3\x8en aceast\xc4\x83 c\xc4\x83l\xc4\x83torie, Colt a f\xc4\x83cut un model de lemn al revolverului._NEWLINE_C\xc3\xa2nd s-a \xc3\xaentors \xc3\xaen Statele Unite \xc3\xaen 1832, s-a \xc3\xaentors s\xc4\x83 lucreze pentru tat\xc4\x83l lui, care i-a finan\xc8\x9bat produc\xc8\x9bia a dou\xc4\x83 prototipuri de pistoale. Acestea au ie\xc8\x99it de proast\xc4\x83 calitate, deoarece Christopher Colt credea c\xc4\x83 ideea este o nebunie \xc8\x99i a angajat doar mecanici ieftini \xc8\x99i nepricepu\xc8\x9bi. Una dintre arme a explodat la tragere, iar cealalt\xc4\x83 nu tr\xc4\x83gea deloc. Ulterior, dup\xc4\x83 ce a aflat de la chimistul fabricii despre protoxidul de azot, Colt a luat pe drum un laborator portabil \xc8\x99i \xc8\x99i-a c\xc3\xa2\xc8\x99tigat existen\xc8\x9ba f\xc4\x83c\xc3\xa2nd demonstra\xc8\x9bii \xc3\xaen Statele Unite \xc8\x99i \xc3\xaen Canada. \xc3\x8en aceast\xc4\x83 vreme, s-a preg\xc4\x83tit s\xc4\x83 \xc3\xaenceap\xc4\x83 construc\xc8\x9bia de arme cu armurieri pricepu\xc8\x9bi din Baltimore, Maryland. \xc3\x8en 1832, la 18 ani, Colt a cerut un patent pentru revolverul s\xc4\x83u \xc8\x99i a declarat c\xc4\x83 se va \xe2\x80\x9e\xc3\xaentoarce \xc3\xaen cur\xc3\xa2nd cu un model\xe2\x80\x9d.\n_START_SECTION_\nFabricarea de arme\n_START_PARAGRAPH_\n\xc3\x8en 1835, Samuel Colt a c\xc4\x83l\xc4\x83torit \xc3\xaen Anglia, merg\xc3\xa2nd pe urmele lui Elisha Collier, un bostonez care patentase o pu\xc8\x99c\xc4\x83 cu cremene. \xc3\x8en ciuda reticen\xc8\x9bei oficialilor englezi de a emite patentul, ei nu au g\xc4\x83sit niciun defect armei \xc8\x99i a primit primul patent (num\xc4\x83rul 6909). Apoi s-a dus \xc3\xaen Fran\xc8\x9ba s\xc4\x83-\xc8\x99i promoveze inven\xc8\x9bia, unde a auzit despre conflictul dintre Statele Unite \xc8\x99i Prusia. Colt dorea s\xc4\x83-\xc8\x99i slujeasc\xc4\x83 \xc8\x9bara \xc8\x99i astfel s-a \xc3\xaentors acas\xc4\x83. La \xc3\xaentoarcere, \xc3\xaens\xc4\x83, a aflat c\xc4\x83 Anglia aplanase conflictul \xc8\x99i c\xc4\x83 r\xc4\x83zboiul fusese evitat, a\xc8\x99a c\xc4\x83 \xc8\x99i-a \xc3\xaenfiin\xc8\x9bat fabrica de produc\xc8\x9bie a armelor de foc la Paterson, New Jersey. La scurt timp dup\xc4\x83 \xc3\xaentoarcerea \xc3\xaen SUA, Colt a cerut un patent pentru \xe2\x80\x9epistolul revolver\xe2\x80\x9d, primindu-l la 25 februarie 1836 (numerotat ulterior 9430X). Acesta, \xc3\xaempreun\xc4\x83 cu patentul Nr. 1304, datat 29 august 1836, au protejat principiile de baz\xc4\x83 ale armei denumite Pistol Paterson._NEWLINE_Colt nu a sus\xc8\x9binut c\xc4\x83 a inventat revolverul, \xc3\xaentruc\xc3\xa2t designul s\xc4\x83u era doar o adaptare practic\xc4\x83 a flintei cu cremene rotitoare a lui Collier, patentat\xc4\x83 \xc3\xaen Anglia \xc8\x99i deja popular\xc4\x83 acolo. El a contribuit, totu\xc8\x99i la utilizarea pieselor inter\xc8\x99anjabile. Aceasta se arat\xc4\x83 clar \xc3\xaentr-o scrisoare trimis\xc4\x83 de Samuel Colt tat\xc4\x83lui s\xc4\x83u, \xc3\xaen care scria: \xe2\x80\x9eprimul muncitor prime\xc8\x99te dou\xc4\x83 sau trei dintre cele mai importante piese\xe2\x80\xa6le fixeaz\xc4\x83 \xc8\x99i apoi le d\xc4\x83 mai departe urm\xc4\x83torului care mai monteaz\xc4\x83 o pies\xc4\x83, \xc8\x99i apoi \xc8\x99i el d\xc4\x83 mai departe \xc8\x99i tot a\xc8\x99a p\xc3\xa2n\xc4\x83 c\xc3\xa2nd se asambleaz\xc4\x83 \xc3\xaentreaga arm\xc4\x83.\xe2\x80\x9d_NEWLINE_Acest prim revolver practic, f\xc4\x83cut posibil de tehnologia armelor cu percu\xc8\x9bie, a stat la baza a ceea ce mai t\xc3\xa2rziu avea s\xc4\x83 devin\xc4\x83 o mo\xc8\x99tenire cultural\xc4\x83 \xc8\x99i industrial\xc4\x83 \xc8\x99i o contribu\xc8\x9bie nepre\xc8\x9buit\xc4\x83 la dezvoltarea tehnologiei r\xc4\x83zboiului. Colt a \xc3\xaenfiin\xc8\x9bat rapid o corpora\xc8\x9bie \xc3\xaen New York \xc8\x99i New Jersey \xc3\xaen aprilie 1836. Prin rela\xc8\x9biile politice ale membrilor, Compania Manufacturier\xc4\x83 de Arme Patentate din Paterson, New Jersey, a fost recunoscut\xc4\x83 de legislativul statului New Jersey la 5 martie 1837. Colt a primit o remunera\xc8\x9bie pentru fiecare arm\xc4\x83 v\xc3\xa2ndut\xc4\x83 \xc3\xaen schimbul partaj\xc4\x83rii drepturilor asupra patentului, cu stipularea return\xc4\x83rii patentului \xc3\xaen cazul desfiin\xc8\x9b\xc4\x83rii companiei.'